Diari Oficial de la Generalitat Valenciana


Sumari del DOGV 6144, del 13-11-2009 (2009/12684)

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a Industrias Avícolas Guillén, SL, l'autorització ambiental integrada per a una explotació avícola de cria, recria i posta al terme municipal de Sinarcas.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6144

Data del DOGV
:   13-11-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/12336


Data del document
:   17-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a Industrias Avícolas Guillén, SL, l'autorització ambiental integrada per a una explotació avícola de cria, recria i posta al terme municipal de Sinarcas. [2009/12158]  
Vistos els documents que consten en l'expedient 124/06 IPPC, instruït a instàncies de Pedro Luis Guillén Gómez, en representació d'Industrias Avícolas Guillén, SL, a fi d'obtenir l'autorització ambiental integrada per a una explotació avícola de cria, recria i posta al terme municipal de Sinarcas, s'emet aquesta resolució de conformitat amb els següents  
Antecedents de fet  
Primer. Amb data 20 de setembre de 2006 Pedro Luis Guillén Gómez, en representació de la mercantil Industrias Avícolas Guillén, SL, amb CIF G53629194 i domicili al carrer del Doctor Fleming, núm. 11, de Quart de Poblet, va presentar a la Conselleria de Territori i Habitatge una sol·licitud d'autorització ambiental integrada per a l'explotació avícola de gallines de cria, recria i posta, que es detalla en l'annex I.  
S'ha incorporat a l'expedient una còpia de l'informe de compatibilitat urbanística emés per l'Ajuntament de Sinarcas en data 29 de juny de 2006.  
Segon. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la idoneïtat de la documentació que acompanya la sol·licitud.  
Tercer. Amb data 18 d'abril de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5623).  
Durant el període d'informació pública no s'ha presentat cap al·legació al projecte, ni en aquesta Conselleria ni a l'Ajuntament de Sinarcas, i així consta en l'expedient certificat de la informació pública.  
Quart. Amb data 26 març de 2008 es va rebre un informe favorable de la Confederació Hidrogràfica del Xúquer, subjecte al compliment de diverses condicions.  
Cinqué. Una vegada transcorregut el termini d'informació pública, amb data 4 de desembre de 2008 es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Sisé. S'han incorporat a l'expedient els informes emesos pel Servei de Residus Industrials i el Servei de Protecció de l'Ambient Atmosfèric d'aquesta Conselleria.  
Seté. Amb data 2 d'abril de 2008 es va rebre un informe emés per la Conselleria d'Agricultura, Pesca i Alimentació, en el qual es feia constar que s'havia produït una modificació en el projecte bàsic consistent en l'adquisició d'unes noves parcel·les adscrites a la instal·lació. Aquesta modificació es considera substancial, i per això en data 25 d'agost de 2008 es va sotmetre novament a informació pública. Durant el període d'informació pública no s'ha presentat cap al·legació al projecte, ni en aquesta Conselleria ni a l'Ajuntament de Sinarcas, i així consta en l'expedient certificat de la informació pública.  
Huité. Amb data 28 d'abril de 2008 es va concedir l'autorització ambiental integrada, amb el número 203-08/AAI/CV, a la part de la instal·lació en la qual es du a terme l'activitat fins ara autoritzada, basant-se en la llicència d'activitat i la resta d'autoritzacions sectorials concedides en el seu moment.  
Nové. Es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Deu. En data 11 d'agost de 2008 es va rebre un nou informe de compatibilitat urbanística emés per l'Ajuntament de Sinarcas.  
Onze. S'han incorporat a l'expedient nous informes emesos pel Servei de Residus Industrials i pel Servei de Protecció de l'Ambient Atmosfèric d'aquesta Conselleria, de la Conselleria d'Agricultura, Pesca i Alimentació, així com de la Confederació Hidrogràfica del Xúquer.  
Dotze. Amb data 10 de desembre de 2008 es va fer el tràmit d'audiència a l'interessat.  
Tretze. Amb data 16 de desembre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 124/06 IPPC de sol·licitud d'autorització ambiental integrada, promoguda per Industrias Avícolas Guillén, SL.  
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.a de l'annex I de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Industrias Avícolas Guillén, SL, l'autorització ambiental integrada per a l'explotació avícola de gallines de cria, recria i posta, relativa al Projecte bàsic d'autorització ambiental integrada per a l'explotació avícola, ubicada al polígon 15, parcel·les 24, 30, 31, 32, 34, 39, 40, 41, 42, 43, 44, 45, 46, 47, 48, 49 i 50, del terme municipal de Sinarcas (València), la qual queda inscrita en el Registre General d'Instal·lacions IPPC de la Comunitat Valenciana amb el número 203-08/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 21.205 kg/any  
Amoníac total 49.077 kg/any  
Òxid nitrós total 3.454 kg/any  
Respecte dels cremadors de propà emprats per a calefacció de les naus de cria i recria de ponedores, s'han de dur a terme les tasques de manteniment i revisió necessàries que n'asseguren el funcionament correcte, de manera que s'eviten males combustions que generen excés d'emissió de monòxid de carboni i incremats.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, al perímetre de la parcel·la s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
Cada cinc anys s'ha de fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
Es concedeix un termini de tres mesos, a partir de la finalització de l'ampliació prevista, perquè es presente l'informe de l'última auditoria acústica realitzada.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Olors  
Quan l'òrgan competent ho considere necessari, podrà requerir al titular de l'explotació la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13882. A les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
4.1. Aigües residuals  
Les aigües residuals domèstiques es recullen i s'emmagatzemen en dos depòsits estancs. Després són transportades per un gestor autoritzat i abocades a una depuradora per al seu tractament.  
Les aigües residuals procedents de la neteja de les instal·lacions s'evaporen en les mateixes naus gràcies al sistema de ventilació.  
Les instal·lacions han de ser perfectament impermeables i estanques. Les cintes transportadores de fem han d'estar cobertes.  
D'aquesta manera, es garanteix la inexistència d'abocament d'aigües residuals al domini públic hidràulic (abocament zero).  
4.2. Aigües pluvials  
No es considera necessari cap sistema per a la recollida o canalització d'aigües pluvials. Està prohibit efectuar cap abocament directe o indirecte de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
5. Protecció del sòl i de les aigües subterrànies  
La gestió del fem de l'explotació està subjecta a les condicions que fixa la Llei 6/2003, de 4 de març, de ramaderia, així com a qualsevol altra normativa que s'aprove a aquest efecte.  
La gallinassa s'arreplega per mitjà de cintes transportadores fins a l'exterior de les naus, on hi ha un camió sobre el qual es deixa caure. Totes les cintes transportadores que s'ubiquen a l'exterior de les naus han d'estar cobertes.  
Totes les zones d'eixida de la gallinassa per les cintes transportadores s'han d'impermeabilitzar mitjançant una solera de formigó.  
La gallinassa és retirada per una empresa que s'encarrega de la seua gestió com a esmena orgànica.  
No obstant el que s'ha dit anteriorment, les dejeccions ramaderes només es podran emmagatzemar en zones habilitades a aquest efecte. L'explotació ha de disposar d'un femer amb capacitat suficient per a l'emmagatzematge de la gallinassa, el qual ha d'estar impermeabilitzat i preferiblement cobert, ha de tenir parets d'una alçària suficient per a contenir la gallinassa i amb un sistema per al control de lixiviats degudament dimensionat. En el termini de tres mesos caldrà aportar una memòria tècnica justificativa sobre la ubicació, les dimensions i les característiques constructives que n'asseguren l'estanquitat i la impermeabilitat. En acabar les obres, caldrà aportar un certificat d'impermeabilitat i estanquitat de l'opció escollida i un certificat tècnic de final d'obra, en el qual se n'indiquen les característiques, per a la qual cosa es concedeix un termini de 12 mesos des de la concessió de l'autorització ambiental integrada.  
No s'ha de fer cap abocament que puga afectar el sòl o les aigües subterrànies.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
La Confederació Hidrogràfica del Xúquer emet un informe favorable sobre la gestió de les aigües residuals, amb els condicionants següents:  
El titular de l'activitat està obligat a portar el manteniment adequat dels depòsits d'acumulació d'aquesta aigua, de manera que en quede assegurada la impermeabilitat i l'estanquitat al llarg del temps.  
Respecte al tractament dels purins o fem generats pels animals es recorda que, d'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan es facen servir en el marc de les explotacions agràries, no tindrà la consideració d'abocament a l'efecte que estableix l'article 100 del text refós de la Llei d'aigües (Reial decret legislatiu 1/2001), i estarà subjecta a la normativa que aprove el Govern a aquest efecte i a les normes addicionals que, si s'escau, aproven les comunitats autònomes.  
En tot cas, les instal·lacions ramaderes han de disposar de femers o fosses de purins estanques i impermeables amb capacitat suficient per a emmagatzemar i estabilitzar les dejeccions abans del seu aprofitament posterior, per la qual cosa la falta d'impermeabilitat i estanquitat de les basses o depòsits d'emmagatzematge del fem o purins, així com la incorrecta aplicació agronòmica, quan aquesta siga la forma d'eliminar-los, pot donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa llei.  
En tot cas, es recorda al titular de l'activitat que té terminantment prohibit efectuar cap abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
La instal·lació disposa d'abastiment d'aigua mitjançant el subministrament de la xarxa d'aigua potable del municipi i també d'un pou propi. A fi de garantir la disponibilitat de recursos hídrics per a l'activitat, caldrà regularitzar l'explotació d'aqüífers davant l'organisme de conca corresponent, d'acord amb el que estableix la Llei d'aigües.  
  
\* \* \* \* \*  
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana seran aplicables supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat total de l'explotació detallada en l'annex I siga de 205.000 places de gallines de cria, recria i posta.  
El centre productiu esmentat està inscrit en el Registre de Petits Productors de Residus Perillosos de la Comunitat Valenciana.  
L'entrega d'alguns residus a l'ecoparc del terme municipal de Sinarcas es considera adequada sempre que es generen quantitats irrellevants, que els residus no procedisquen directament de l'activitat principal de la instal·lació i que, havent-se comunicat a l'esmentat Ajuntament, tinga els seu consentiment. Altrament, caldrà acreditar la gestió d'aquets residus a través d'un gestor autoritzat.  
Una vegada finalitzada l'ampliació prevista, i en el termini de tres mesos, caldrà aportar una còpia dels documents d'acceptació dels residus produïts (perillosos i no perillosos), emesos per un gestor autoritzat. Aquests documents han de ser originals (o compulsats), han d'estar segellats pel gestor i han d'estar vigents.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 del reglament esmentat, cal disposar d'un registre on conste la quantitat, la naturalesa, la identificació, l'origen i la data de generació i entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus es podran emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es podran emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals.  
Cal presentar un pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional quarta (DOGV 15/12/2000).  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els animals morts tenen la consideració de material de la categoria 2, d'acord amb el que estableix el Reglament CE 1774/2002, així com el Reial decret 1429/2003, de 21 de novembre de 2003, pel qual es regulen les condicions d'aplicació del reglament esmentat, per la qual cosa s'han d'arreplegar, transportar, identificar i eliminar segons el que estableix aquest reglament.  
Una vegada posada en marxa l'ampliació, i en el termini de tres mesos, cal aportar l'original o una còpia compulsada de l'assegurança de retirada de cadàvers ampliada, que ha d'estar segellada pel gestor i ha d'estar en vigor.  
L'emmagatzematge d'animals morts s'ha de fer en contenidors amb una capacitat adequada a les dimensions de l'explotació. Aquests contenidors s'han de mantenir en condiciones higienicosanitàries i de conservació adequades. Els contenidors han d'estar ubicats fora de la zona d'activitat ramadera, en un lloc de fàcil accés per al vehicle de transport.  
Finalment, cal portar un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència de recollida, el mitjà de transport i el mètode de valorització o eliminació del fem gestionat) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
8. Altres condicions  
En relació amb les normes mínimes de benestar animal, cal tenir en compte el que estableix el Reial decret 3/2002, d'11 de gener, pel qual es fixen les normes mínimes de protecció de les gallines ponedores.  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
9. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
10. Impacte ambiental  
En data 15 d'abril de 2008 es va dictar la declaració d'impacte ambiental, els condicionants de la qual s'han inclòs en aquesta autorització ambiental integrada.  
En data 15 de desembre de 2008 es va dictar la declaració d'impacte ambiental complementària, en la qual s'incloïen les noves parcel·les de les instal·lacions, sense condicionants ambientals diferents de la inicial.  
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de díhuit mesos, el titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, així com a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà efectuada per una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 17 de desembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La mercantil Industrias Avícolas Guillén, SL té una explotació avícola de gallines de cria, recria i posta al terme municipal de Sinarcas (València), composta actualment per quatre naus, i es pretén construir-ne una de nova, amb la qual cosa s'arribarà a una capacitat total de 205.000 places.  
Cadascuna de les naus de l'explotació es dedica a un procés o fase de l'avicultura de posta.  
La nova nau es dedicarà a la posta d'ous de corral, i tindrà una capacitat per a 20.000 aus.  
Una altra de les naus existents es dedica també a la posta d'ous de corral, i té una capacitat de 16.000 aus.  
La tercera de les naus es dedica a la cria-recria de polletes, futures ponedores comercials, productores d'ous per al consum.  
La quarta nau es dedica a la recria de polletes de futures ponedores comercials, provinents de la nau anterior, amb una edat aproximada de cinc setmanes.  
En cada nau totes les gallines tenen la mateixa edat i són d'idèntica estirp i procedència. Es practica el sistema de tot dins - tot fora.  
La instal·lació disposa de ventilació forçada a través ventiladors i de sistema de refrigeració per mitjà de panells de cel·lulosa humitejats. També disposa de ventilació natural, tant al carener com als laterals de les naus.  
La instal·lació disposa d'instal·lació elèctrica per a la il·luminació artificial, la força de la nau i de la maquinària existent.  
La nova nau de gallines ponedores de corral es farà per mitjà d'aviaris consistents en l'allotjament i el ponedor en una sola unitat. La nau existent de gallines ponedores de corral s'ha fet amb aviaris, però l'allotjament i el ponedor en diferents mòduls.  
Les naus de cria-recria de ponedores tenen les files de gàbies de tipus convencional disposades en bateria.  
La nau de cria de gallines de corral es basa en un sistema de semillibertat, en el qual les gallines comencen la seua estada allotjades en gàbies i progressivament se'ls va alliberant fins que ocupen tot l'allotjament.  
Sota les gàbies se situen les cintes automàtiques on es recull la gallinassa que s'extrau, la qual cau directament a un camió.  
El subministrament del pinso es fa a través de menjadors de tipus corregut, als quals s'incorpora a través de carros autopropulsats.  
El subministrament d'aigua es fa a través d'abeuradors de vàlvula o tipus tetina.  
L'explotació disposa d'un abastiment d'aigua potable procedent de la xarxa municipal i també d'un pou propi situat a l'explotació. El consum anual s'estima en 14.647,62 m³/any.   
Es considera que a les cobertes de les edificacions no hi ha pols ni brutícies, per la qual cosa les aigües pluvials estaran netes i no serà necessari instal·lar cap sistema per a la recollida o canalització.  
Les aigües residuals de la neteja de les instal·lacions s'eliminen per evaporació durant el buit sanitari.  
Les aigües residuals sanitàries es condueixen a dos depòsits estancs, on es recullen i s'emmagatzemen. Després són extretes i transportades per un gestor autoritzat per a abocar-les en l'estació depuradora.  
La recollida de la gallinassa es realitza per mitjà de cintes transportadores que es disposen en sentit longitudinal a la nau, sota cada pis de gàbies, i la traslladen fins a una cinta coberta transversal des d'on es deixa caure al camió que la retirarà.  
La gallinassa és retirada per una empresa gestora per a la gestió com a esmena orgànica. Disposa de contracte de retirada signat amb un comercialitzador i un venedor d'adobs naturals.  
El fem generat s'estima en 4.100 tones anuals.